ಶುದ್ಧ ಗಾಳಿಗಾಗಿ 9 ವರ್ಷದ ಬಾಲಕಿಯಿಂದ ರಾತ್ರಿಯಿಡೀ ರಾಷ್ಟ್ರಪತಿ ಭವನದ ಮುಂದೆ ಏಕಾಂಗಿ ಪ್ರತಿಭಟನೆ ನವದೆಹಲಿ: ಕಿರಿಯ ಪರಿಸರ ಹೋರಾಟಗಾರ್ತಿ 9 ವರ್ಷದ ಲಿಸಿಪ್ರಿಯಾ ಕಂಗುಜಮ್ ಗುರುವಾರ ರಾತ್ರಿಯಿಂದ ಶುಕ್ರವಾರ ಬೆಳಗ್ಗಿನ ಜಾವದ ತನಕ ರಾಷ್ಟ್ರಪತಿ ಭವನದ ಹೊರಗಡೆ ಏಕಾಂಗಿ ಹೋರಾಟ ನಡೆಸಿದ್ದಾರೆ. ದೆಹಲಿಯಲ್ಲಿ ಹೆಚ್ಚುತ್ತಿರುವ ವಾಯುಮಾಲಿನ್ಯವನ್ನು ನಿಯಂತ್ರಣಕ್ಕೆ ತರಬೇಕು ಎಂಬುವುದು ಈಕೆಯ ಬೇಡಿಕೆಯಾಗಿದ್ದು, ಈ ಬಗ್ಗೆ ನಾಯಕರು ಸೂಕ್ತ ಕ್ರಮ ತೆಗೆದುಕೊಳ್ಳಬೇಕು ಎಂದಿದ್ದಾರೆ. ಕಂಗುಜಮ್ ವಾಯುಮಾಲಿನ್ಯ ನಿಯಂತ್ರಣಕ್ಕೆ 13 ಕಾರ್ಯಸೂಚಿಗಳನ್ನು ಸಿದ್ಧಪಡಿಸಿಕೊಂಡಿದ್ದು, ಮಾಲಿನ್ಯದಿಂದ ಪ್ರತಿವರ್ಷ 6 ಮಿಲಿಯನ್ ಮಕ್ಕಳು ಬಲಿಯಾಗುತ್ತಿದ್ದಾರೆ ಎಂಬ ಆಘಾತಕಾರಿ ಮಾಹಿತಿಯನ್ನು ತಿಳಿಸಿದ್ದಾರೆ. ಶುಕ್ರವಾರ ದೆಹಲಿ ಮುಖ್ಯಮಂತ್ರಿ ಅರವಿಂದ್ ಕೇಜ್ರಿವಾಲರನ್ನು ಭೇಟಿಯಾದ ಲಿಸಿಪ್ರಿಯಾ ಕಂಗುಜಮ್ ದೆಹಲಿಯಲ್ಲಿ ವಾಯುಮಾಲಿನ್ಯಕ್ಕೆ ಕಡಿವಾಣ ಹಾಕಲು ಸೂಕ್ತ ಕ್ರಮಕೈಗೊಳ್ಳುವಂತೆ ಮನವಿ ಮಾಡಿದ್ದಾರೆ. ಲಿಸಿಪ್ರಿಯಾ ಕಂಗುಜಮ್ 2015 ರಲ್ಲಿ ನೇಪಾಳದಲ್ಲಿ ಭೂಕಂಪದಿಂದ ಉಂಟಾದ ಹಾನಿಗಳನ್ನು ನೋಡಿ ಪರಿಸರ ಸಂರಕ್ಷಣೆ ಮಾಡಬೇಕು ಎಂಬುವತ್ತ ಒಲವು ತೋರಿದ್ದರು. ಈ ಭೂ ಕಂಪದದಲ್ಲಿ ಸುಮಾರು 9 ಸಾವಿರ ಜನ ಸಾವನ್ನಪ್ಪಿದ್ದು, ಮಿಲಿಯನ್ಗೂ ಹೆಚ್ಚು ಮನೆಗಳು ನಾಶವಾಗಿದ್ದವು. ಆಗ ಕೇವಲ 4 ವರ್ಷದ ಬಾಲಕಿಯಾಗಿದ್ದ ಲಿಸಿಪ್ರಿಯಾ ಕಂಗುಜಮ್ ತನ್ನ ತಂದೆಯೊಂದಿಗೆ ಸಂತ್ರಸ್ತರಿಗೆ ಅಗತ್ಯ ವಸ್ತುಗಳನ್ನು ತಲುಪಿಸುವ ಕಾರ್ಯದಲ್ಲಿ ಭಾಗಿಯಾಗಿದ್ದರು. ಈಕೆಯನ್ನು ವಿಶ್ವದ ಕಿರಿಯ ಪರಿಸರ ಹೋರಾಟಗಾರ್ತಿ ಎಂದು ಕರೆಯಲಾಗುತ್ತಿದೆ. ಸದ್ಯ ಈಕೆ ಹಸಿರು ಮನೆ ಪರಿಣಾಮ ಹಾಗೂ ವಾಯು ಮಾಲಿನ್ಯದ ಹಾನಿ ಕುರಿತು ಪ್ರಧಾನಿ ಸೇರಿದಂತೆ ಜನನಾಯಕರಿಗೆ ತಿಳಿಸುವ ಕಾರ್ಯನಡೆಸುತ್ತಿದ್ದಾರೆ.